Rage-organiseerder spoeg vuur oor aflas van feeste(Argieffoto: Ballito Rage/Facebook) Een van die organiseerders en aandeelhouers van Ballito en Plett Rage het woedend gereageer oor wat hy bestempel as enorme druk op politici en ouers om die byeenkomste te kanselleer. Greg Walsh sê in ŉ video op sosiale media hy is jammer vir diegene wat die matriekpartytjies sou bywoon, vir die organiseerders, hul verskaffers, die meer as ŉ duisend mense wie se werksgeleenthede verlore gegaan het en vir diegene wat verblyfkansellasies ondervind het. Walsh het uitgevaar teen mediaberigte wat volgens hom die skuld vir die verspreiding van Covid-19 op byeenkomste soos dié probeer pak. “Media, julle moet ophou om die skuld vir Covid-19 op organisasies te pak. Ek en jy, as ons Covid opdoen, moet ophou sê ek wonder waar ek dit gekry het, ek wonder wie het dit vir my gegee? Niemand gaan uit om iemand Covid te gee nie. “Ons moet goed vir mekaar wees,” sê Walsh in die video. Die twee feeste is vroeër gekanselleer weens kommer oor die verspreiding van Covid-19, veral in die lig van die nuwe Omikron-variant wat verlede maand geïdentifiseer is. Uiters streng Covid-19-maatreëls sou by die funksies geld. Bepalings het ingesluit ŉ bewys van inenting, asook ŉ negatiewe Covid-19-toets wat reeds voor die tyd gedoen moes word. Verdere toetse sou op die eerste en vierde dag van die feeste gehou word, maar daar is later besluit om elke dag vir die koronavirus te toets. Omvattende mediese fasiliteite is opgerig en die vinnige antigeentoetse sou daagliks daar op alle gaste en werkers gedoen word. “Ons kon die beste openbare gesondheidsdiens gewees het in die dorpe waar ons sake doen. Matrieks gaan nie nié partytjie hou net omdat niemand vir hulle ŉ partytjie gee nie.” Walsh sê nietemin het druk opgebou om die feeste af te stel. “Dit was ongelooflik om te luister hoe die media lieg en lieg en paniek versprei en histerie veroorsaak en ŉ beroep op politici doen vir ons om te kanselleer, en ŉ beroep op ouers doen vir ons om te kanselleer en net aan te hou om goed te sê wat nie waar is nie.” Hy het die media ook daarvan beskuldig dat hulle verslag doen sodat meer mense op stories kliek, dit deel en daarop kommentaar lewer en nie om die waarheid bekend te maak nie. “Die gebeure van die afgelope week het my regtig ontstel. Dit het groot kommer en verwoesting vir ons organisasies en spanne veroorsaak. Dit kan nie so aangaan nie. Dit is nonsens,” sê Walsh in die video. In die geval van Ballito Rage het 19 gaste uit 1 400 voor die tyd aangedui dat hulle positief vir Covid-19 getoets het en nog twee het laat weet dat hulle in kontak was met iemand wat positief getoets het. Op 29 November is 122 werkers getoets en alle uitslae was negatief. ŉ Dag later is nog 63 werkers getoets en vier se uitslae was positief. Uit die 777 gaste wat teen daardie tyd reeds opgedaag het, het 32 positief getoets. Walsh sê dit is ŉ positiwiteitskoers van minder as 4%, terwyl die landwye koers op dieselfde dag op 16,5% gestaan het. ŉ Dag later was die landwye positiwiteitskoers meer as 20%. “Jy kan nie vir my sê Ballito en Plett Rage het nie gewerk nie. Dit was ŉ diens aan openbare gesondheid en deur te kanselleer was ons aandadig om die situasie te vererger, maar ons het geen ander keuse gehad nie.” Walsh sê hulle is gevra om die feeste te kanselleer, wel wetende dat die jong mense steeds in die dorpe gaan aanbly en verder partytjie hou. “Ons as organiseerders kry die skuld vir die verspreiding van Covid-19 terwyl dit inderwaarheid niks met ons te doen het nie.” Hy sê gaste het positief getoets voor hulle by die Rage-fees aangekom het en dat hulle die virus nie daar opgedoen het nie. Walsh sê ook “histerie werk vir die media” en dat dié situasie verander moet word. Volgens hom is ŉ byeenkoms soos Rage nie minder veilig as enige ander byeenkoms, of selfs net ŉ familiebyeenkoms, nie. “Maak die bedryf weer oop. Ons is die beste. Ons is ŉ bedryf vir georganiseerde byeenkomste. Ons organiseer dit. Laat ons toe om te doen waarmee ons goed is en hou op om die skuld vir nonsens op ons te pak.” Walsh sê ook dié bedryf word elke keer eerste toegemaak en dat die huidige stand van sake nie langer kan voortduur nie. “Ek hoop en ek bid dat verandering binnekort plaasvind.”